Kontrol Lerroa

Kontrol Lerroa (LOC, ingelesezko siglen arabera) India eta Pakistanen arteko muga militarra izendatzeko erabiltzen da, Jammu eta Kaxmirren antzinako printzerriaren lurraldean. Muga horrek ez du nazioarteko aitorpenik. Hasiera batean «Su-eten lerro» bezala ezagutu zen eta gero, 1972ko uztailaren 3ko Simlako Akordioaren ondoren, «Kontrol Lerro» izena jaso zuen. Indiaren kontrolpean dagoen antzinako printze-estatuaren zatiak Jammu eta Kaxmirreko lurraldea osatzen du, Pakistanek kontrolatutako eskualdeak Gilgit-Baltistan eta Azad Kaxmirreko probintzien artean banatzen diren bitartean. Kontrol Lerroaren punturik iparraldekoenari NJ9842 deritzo.

Beste armistizio lerro batek Indiako aldea, Jammu eta Kaxmir, Txinako zatitik bereizten ditu, Aksai Chin izenekoa. Ekialderago dago eta Egungo Kontrol Lerroa (Line of Actual Control, LAC, ingelesez) deitzen zaio.

 Indiako Kaxmirren Hesia 
Indiako Kaxmirreko Hesia (Indian Kashmir barrier ingelesez) 550 kilometroko hesi bat da, Pakistan eta India arteko Kontrol Lerroaren 740 kilometroen paraleloan doana. Indiako gobernuak eraiki zuen eta herrialde horrek kontrolatzen duen lurraldearen barruan dago. Pakistango militante separatisten arma-kontrabandoa eragozteko eraiki zen."Cross-border infiltration and terrorism" 

Hesia 2,4 eta 3,7 metro arteko altuerako bi hesi-ilarek eta alanbre-hesiek osatzen dute. Biak elektrifikatuta daude, eta mugimendu-sentsoreen, irudi termikoen gailuen eta alarmen sare batera konektatuta daude. Alanbre-hesien arteko lur-zerrenda estua minatuta dago.

1990eko hamarkadan hasi ziren hesia eraikitzen, baina hurrengoan gelditu zen, India eta Pakistanen arteko liskarrak areagotu zirelako. 2003ko azaroan armistizio bat sinatu ondoren, berriro ekin zitzaien obrei, eta 2004ko amaieran amaitu ziren. Indiako iturri militarren arabera, hesiak %80 murriztu du Pakistango separatisten kopurua, soldaduei eraso egiteko estatuaren parte indiarrera gurutzatzen zutenena, alegia.

Pakistan hesia eraikitzearen aurka agertu da, bi estatuen arteko aldebiko akordioak zein Nazio Batuen Segurtasun Kontseiluak eskualdeari buruz emandako ebazpenak hausten dituela argudiatuta. Pakistanen iritziz, Jammu eta Kaxmirren arteko muga ez dago mugarriztaturik, eta hesitutako muga ezin da eraiki.

 Erreferentziak 

 Kanpo estekak 

Kategoria:Kaxmir
Kategoria:India-Pakistan muga
Kategoria:India-Pakistan harremanak